Ouers van peuter wat in hospitaal sterf gesoekArgieffoto: Erkan Utu/Pexels.com Die polisie is tans op soek na enige inligting oor die ouers van ’n peuter wat vandeesweek in ’n hospitaal in Port Elizabeth dood is. Kapt. Sandra Janse van Rensburg, woordvoerder van die polisie, het gesê ’n onbekende man het gister teen 15:40 ’n tweejarige seuntjie by die Livingstone-hospitaal in die Baai aangebring. Die man het aangevoer dat die kind van ’n bed geval het en dringende mediese behandeling benodig. Dit is nie in dié stadium duidelik met watter beserings die seuntjie na die hospitaal geneem is nie, maar hy het egter kort daarna aan sy beserings beswyk terwyl dokters besig was om hom te behandel. Toe mediese personeel die man in kennis wou stel van die kind se dood, het die man egter laat spaander. Volgens Janse van Rensburg is die man sedertdien soek. Daar is ook geen inligting rondom die man óf die seuntjie bekend nie. ŉ Geregtelike doodsondersoek word nou gedoen hangende die bevindinge van ŉ nadoodse ondersoek. Die polisie doen ’n beroep op enigiemand wat moontlik die kind se ouers ken om ao. Neil Hendricks by die Gelvandale-polisie by 082 442 1816 of Stop Misdaad by 08600 10111 te bel.